Die streekhistorikus is noodwendig baie meer geïnteresseerd in die sosiale, ekonomiese en plaaslike administratiewe faktore wat die geskiedenis van 'n streek bepaal as in nasionale politieke aangeleenthede. Die nasionale politiek van die verlede en die hede kan egter vir die streekhistorikus wat belang stel in die totstandkoming van nasionale en provinsiale grense, belangrike stof bied. Die geskiedenis van Suid-Afrika het reeds talle interessante grensvraagstukke opgelewer, maar soos dit met grensvraagstukke oor die hele wêreld been die geval is, was oplossings in min gevalle blywend.
Die grens tussen die Oranje-Vrystaat en Lesotho is reeds vir baie dekades 'n bron van onenigheid. Drie grensoorloë, die verdwyning van die Oranje-Vrystaat as onafhanklike staat en die onafhanklikwording van Lesotho en die Republiek van Suid-Afrika het niks aan die onderliggende probleem verander nie. Dit is te verstane as die onkunde in ag geneem word wat omtrent hierdie grens en die sogenaamde Verowerde Gebied wat dit omsluit, bestaan ook by diegene wat ten nouste met die vraagstuk gemoeid is.
Die redaksie vertrou dat die artikel oor die Verowerde Gebied wat 'n groot deel van hierdie uitgawe in beslag neem, sal bydra om 'n bietjie lig op hierdie moeilike onderwerp te kry.